CELEX: 32022D0197
Language: el
Date: 2022-01-17 00:00:00
Title: Εκτελεστική απόφαση (ΕΕ) 2022/197 της Επιτροπής της 17ης Ιανουαρίου 2022 για τον καθορισμό κοινού δείκτη φορολογικής σήμανσης του πετρελαίου ντίζελ και του φωτιστικού πετρελαίου [κοινοποιηθείσα υπό τον αριθμό C(2022) 74]

14.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 31/52
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/197 ΤΗΣ ΕΠΙΤΡΟΠΗΣ
         της 17ης Ιανουαρίου 2022
         για τον καθορισμό κοινού δείκτη φορολογικής σήμανσης του πετρελαίου ντίζελ και του φωτιστικού πετρελαίου
         
            
               [κοινοποιηθείσα υπό τον αριθμό C(2022) 74]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 95/60/ΕΚ του Συμβουλίου, της 27ης Νοεμβρίου 1995, σχετικά με τη φορολογική σήμανση του πετρελαίου ντίζελ και του φωτιστικού πετρελαίου (1), και ιδίως το άρθρο 2 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για την εύρυθμη λειτουργία της εσωτερικής αγοράς, και ιδίως για την πρόληψη της φοροδιαφυγής, η οδηγία 95/60/ΕΚ προβλέπει ένα κοινό σύστημα σήμανσης για την ταυτοποίηση του πετρελαίου ντίζελ που υπάγεται στον κωδικό 2710 00 69 της Συνδυασμένης Ονοματολογίας (ΣΟ), και για το φωτιστικό πετρέλαιο που υπάγεται στον κωδικό ΣΟ 2710 00 55, τα οποία διατίθενται στην κατανάλωση απαλλαγμένα από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης. Ο κωδικός ΣΟ 2710 00 69 διασπάστηκε στους κωδικούς ΣΟ 2710 19 43, 2710 19 46, 2710 19 47, 2710 19 48, 2710 20 11, 2710 20 16 και 2710 20 19, ώστε να ληφθεί υπόψη η περιεκτικότητα του πετρελαίου ντίζελ σε θείο και η ύπαρξη βιοντίζελ στο πετρέλαιο ντίζελ, ο δε κωδικός ΣΟ 2710 00 55 ενσωματώθηκε στον κωδικό ΣΟ 2710 19 25 (2).
                  
               
                     (2)
                  
                  
                     Στην εκτελεστική απόφαση (EE) 2017/74 της Επιτροπής (3) επιβεβαιώθηκε το προϊόν το οποίο είναι γνωστό με την επιστημονική του ονομασία Ν-αιθυλο-Ν-[2-(1-ισοβουτοξυαιθοξυ)αιθυλο]-4-(φαινυλαζω)ανιλίνη (Solvent Yellow 124), που είχε οριστεί με την εκτελεστική απόφαση 2011/544/ΕΕ της Επιτροπής (4), ως ο κοινός δείκτης φορολογικής σήμανσης που προβλέπει η οδηγία 95/60/ΕΚ για τη σήμανση του πετρελαίου ντίζελ και του φωτιστικού πετρελαίου, τα οποία δεν έχουν φορολογηθεί με τον πλήρη συντελεστή που εφαρμόζεται σε αυτά τα ενεργειακά προϊόντα όταν χρησιμοποιούνται ως καύσιμο κινητήρων.
                  
               
                     (3)
                  
                  
                     Σύμφωνα με το άρθρο 2 της απόφασης (EE) 2017/74, η εκτελεστική απόφαση έπρεπε να επανεξετασθεί μέχρι την 31η Δεκεμβρίου 2021 το αργότερο υπό το πρίσμα των τεχνικών εξελίξεων στο πεδίο των συστημάτων σήμανσης και της ανάγκης καταπολέμησης της δόλιας χρήσης των ενεργειακών προϊόντων που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
                  
               
                     (4)
                  
                  
                     Στο πλαίσιο της διαδικασίας επανεξέτασης, η Επιτροπή προκήρυξε το 2015 πρόσκληση εκδήλωσης ενδιαφέροντος για την υποβολή προϊόντων κατάλληλων να χρησιμοποιηθούν ως δείκτης φορολογικής σήμανσης του πετρελαίου ντίζελ και του φωτιστικού πετρελαίου (5). Η Επιτροπή επεδίωκε να προσδιορισθεί μια ουσία σήμανσης, η οποία με βάση δέσμη προκαθορισμένων κριτηρίων θα είχε καλύτερες επιδόσεις από την ουσία που χρησιμοποιείται επί του παρόντος. Για όλους τους υποψήφιους δείκτες, η Επιτροπή ζήτησε και έλαβε, από τους προμηθευτές, τη μέγιστη τιμή πώλησης για τους δείκτες και τις ετήσιες μεθόδους τιμαριθμικής αναπροσαρμογής τους.
                  
               
                     (5)
                  
                  
                     Οι υποψήφιοι δείκτες που πρότειναν οι προμηθευτές διερευνήθηκαν διεξοδικά από τεχνική άποψη με τη βοήθεια του Κοινού Κέντρου Ερευνών για τον έλεγχο της ανθεκτικότητάς τους έναντι των συνηθέστερων τεχνικών παράνομης αφαίρεσης. Η ανάλυση (6) προσδιόρισε το προϊόν με την εμπορική ονομασία ACCUTRACE™ PLUS που περιέχει βουτοξυβενζόλιο ως τον προτιμώμενο δείκτη.
                  
               
                     (6)
                  
                  
                     Κατά την επανεξέταση της οδηγίας 95/60/ΕΚ το 2019 (7), η αξιολόγηση της Επιτροπής επιβεβαίωσε τη χρησιμότητα των κοινών κανόνων για τη σήμανση των καυσίμων που υπόκεινται σε μειωμένους συντελεστές ειδικού φόρου κατανάλωσης, αλλά εντόπισε τις ελλείψεις του Solvent Yellow 124 όσον αφορά την έλλειψη ανθεκτικότητας έναντι κοινών μεθόδων αφαίρεσης. Η αξιολόγηση επιβεβαίωσε την ανάγκη αντικατάστασης του Solvent Yellow 124 με έναν πιο ισχυρό δείκτη που δεν θα μπορεί να αφαιρεθεί.
                  
               
                     (7)
                  
                  
                     Τα πορίσματα αυτά επιβεβαιώθηκαν από την Ομάδα «Τελωνειακή συνεργασία» του Συμβουλίου (8), η οποία διαπίστωσε ότι ο αποχρωματισμός του πετρελαίου οδήγησε επίσης σε σοβαρή ρύπανση του περιβάλλοντος λόγω της χρήσης χημικών ουσιών όπως το θειικό οξύ, το χλωρικό οξύ και η λευκαντική γη και της παράνομης απόρριψης αποβλήτων και υδαρούς ιλύος στη φύση, στη γεωργική γη ή στο δημόσιο οδικό δίκτυο.
                  
               
                     (8)
                  
                  
                     Κατά συνέπεια, το ACCUTRACE™ PLUS θα πρέπει να καθιερωθεί, αντί του Solvent Yellow 124, ως κοινός δείκτης φορολογικής σήμανσης κατά την έννοια της οδηγίας 95/60/ΕΚ, υπό τους όρους που καθορίζονται στην εν λόγω οδηγία. Το επίπεδο σήμανσης θα πρέπει να καθορίζεται σε εναρμονισμένο φάσμα ώστε να διευκολύνεται η εφαρμογή και ο έλεγχος της συμμόρφωσης σε ολόκληρη την Ένωση.
                  
               
                     (9)
                  
                  
                     Για την ομαλή εφαρμογή του νέου δείκτη και για να μπορέσουν τα κράτη μέλη να εξαντλήσουν τα υφιστάμενα αποθέματα του ισχύοντος δείκτη Solvent Yellow 124, θα πρέπει να προβλεφθεί μεταβατική περίοδος 24 μηνών. Κατά τη μεταβατική αυτή περίοδο, τα κράτη μέλη θα πρέπει να έχουν τη δυνατότητα να χρησιμοποιούν είτε το Solvent Yellow 124 είτε το ACCUTRACE™ PLUS ως κοινό δείκτη φορολογικής σήμανσης κατά την έννοια της οδηγίας 95/60/ΕΚ.
                  
               
                     (10)
                  
                  
                     Η διαθεσιμότητα του ACCUTRACE™ PLUS, παρότι καλύπτεται από δίπλωμα ευρεσιτεχνίας στην Ένωση, θα πρέπει να διασφαλίζεται, κατά περίπτωση, με συμφωνίες παραχώρησης άδειας εκμετάλλευσης.
                  
               
                     (11)
                  
                  
                     Η παρούσα απόφαση δεν απαλλάσσει καμία επιχείρηση από τις υποχρεώσεις που υπέχει δυνάμει του άρθρου 102 της Συνθήκης για τη λειτουργία της Ευρωπαϊκής Ένωσης.
                  
               
                     (12)
                  
                  
                     Οι δυνατότητες που θα δημιουργηθούν από τις μελλοντικές επιστημονικές εξελίξεις πρέπει να ληφθούν υπόψη για τον καθορισμό προθεσμίας επανεξέτασης της παρούσας απόφασης.
                  
               
                     (13)
                  
                  
                     Πρέπει να πραγματοποιηθεί επανεξέταση της παρούσας απόφασης οποτεδήποτε πριν από τη λήξη της προθεσμίας αυτής, εάν το ACCUTRACE™ PLUS αποδειχθεί ότι προκαλεί αύξηση της φοροδιαφυγής ή ότι βλάπτει την υγεία ή το περιβάλλον.
                  
               
                     (14)
                  
                  
                     Ως εκ τούτου, η εκτελεστική απόφαση (ΕΕ) 2017/74 θα πρέπει να καταργηθεί.
                  
               
                     (15)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ειδικών φόρων κατανάλωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο κοινός φορολογικός δείκτης που προβλέπει η οδηγία 95/60/ΕΚ για τη σήμανση όλων των πετρελαιοειδών που εμπίπτουν στους κωδικούς ΣΟ 2710 19 43, 2710 19 46, 2710 19 47, 2710 19 48, 2710 20 11, 2710 20 16 και 2710 20 19, καθώς και του φωτιστικού πετρελαίου που εμπίπτει στον κωδικό ΣΟ 2710 19 25, είναι η ουσία ACCUTRACE™ PLUS, όπως ορίζεται στο παράρτημα της παρούσας απόφασης.
            Τα κράτη μέλη ορίζουν επίπεδο σήμανσης του ACCUTRACE™ PLUS τουλάχιστον 12,5 χιλιοστόγραμμα ανά λίτρο και όχι υψηλότερο από 18,75 χιλιοστόγραμμα ανά λίτρο ενεργειακού προϊόντος. Τούτο αντιστοιχεί σε επίπεδο σήμανσης τουλάχιστον 9,5 χιλιοστόγραμμων βουτοξυβενζολίου ανά λίτρο και όχι υψηλότερο από 14,25 χιλιοστόγραμμα βουτοξυβενζολίου ανά λίτρο ενεργειακού προϊόντος.
         
         
            Άρθρο 2
            Τα κράτη μέλη μπορούν να χρησιμοποιούν είτε το Solvent Yellow 124 είτε το ACCUTRACE™ PLUS ως κοινό δείκτη φορολογικής σήμανσης κατά την έννοια της οδηγίας 95/60/ΕΚ εντός μεταβατικής περιόδου που διαρκεί έως τις 18 Ιανουαρίου 2024. Τα κράτη μέλη, εάν χρησιμοποιούν το Solvent Yellow 124 ως κοινό δείκτη φορολογικής σήμανσης εντός της εν λόγω μεταβατικής περιόδου, ορίζουν επίπεδο σήμανσης τουλάχιστον 6 χιλιοστόγραμμων και όχι υψηλότερο από 9 χιλιοστόγραμμα Solvent Yellow 124 ανά λίτρο ενεργειακού προϊόντος.
         
         
            Άρθρο 3
            Η παρούσα απόφαση θα επανεξεταστεί το αργότερο έως την 31η Δεκεμβρίου 2028 υπό το πρίσμα των τεχνικών εξελίξεων στο πεδίο των συστημάτων σήμανσης και αφού ληφθεί υπόψη η ανάγκη καταπολέμησης της δόλιας χρήσης των ενεργειακών προϊόντων που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
            Εάν διαπιστωθεί ότι το ACCUTRACE™ PLUS προκαλεί αύξηση της φοροδιαφυγής ή ότι βλάπτει την υγεία ή το περιβάλλον, διενεργείται νωρίτερα επανεξέταση.
         
         
            Άρθρο 4
            Η εκτελεστική απόφαση (ΕΕ) 2017/74 καταργείται.
         
         
            Άρθρο 5
            Η παρούσα απόφαση απευθύνεται στα κράτη μέλη.
         
         
            Βρυξέλλες, 17 Ιανουαρίου 2022.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 291 της 6.12.1995, σ. 46.
         
            (2)  Οι κωδικοί της συνδυασμένης ονοματολογίας είναι εκείνοι του εκτελεστικού κανονισμού (ΕΕ) 2020/1577 της Επιτροπής, της 21ης Σεπτεμβρίου 2020, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 361 της 30.10.2020, σ. 1).
         
            (3)  Εκτελεστική απόφαση (ΕΕ) 2017/74 της Επιτροπής, της 25ης Νοεμβρίου 2016, για τον καθορισμό κοινού δείκτη φορολογικής σήμανσης του πετρελαίου ντίζελ και του φωτιστικού πετρελαίου (ΕΕ L 10 της 14.1.2017, σ. 7).
         
            (4)  Εκτελεστική απόφαση 2011/544/ΕΕ της Επιτροπής, της 16ης Σεπτεμβρίου 2011, για τη θέσπιση κοινού συστήματος φορολογικής σήμανσης του πετρελαίου ντίζελ και του φωτιστικού πετρελαίου (ΕΕ L 241 της 17.9.2011, σ. 31).
         
            (5)  ΕΕ C 299 της 11.9.2015, σ. 28.
         
            (6)  https://publications.jrc.ec.europa.eu/repository/handle/JRC107206
         
            (7)  https://ec.europa.eu/taxation_customs/sites/taxation/files/fiscal-marking-report-2019.pdf
         
            (8)  https://data.consilium.europa.eu/doc/document/ST-6595-2020-INIT/en/pdf
         βλέπε τελική έκθεση που εγκρίθηκε σχετικά με τη δράση 9.1.2.1 — «Smuggling and illegal handling of mineral oils: Laundering (the removal of fiscal marker)» [Παράνομη εμπορία και διακίνηση πετρελαιοειδών: Αποχρωματισμός (αφαίρεση του δείκτη φορολογικής σήμανσης)].
      
      
         
            ΠΑΡΑΡΤΗΜΑ
            
               1.   
               
                  Εμπορική ονομασία: ACCUTRACE™ PLUS
               
            
            
               2.   
               
                  Ταυτοποίηση σύμφωνα με τον χρωματικό δείκτη: Άχρωμο
               
            
            
               3.   
               
                  Επιστημονική ονομασία: Βουτοξυβενζόλιο (αριθμός μητρώου CAS 1126-79-0)